## Pravilnik o sadržaju potrebne dokumentacije koja se dostavlja uz zahtjev za izdavanje odobrenja kandidatu za člana uprave društva za osiguranje

### NN 25/2006 (6.3.2006.), Pravilnik o sadržaju potrebne dokumentacije koja se dostavlja uz zahtjev za izdavanje odobrenja kandidatu za člana uprave društva za osiguranje

# HRVATSKA AGENCIJA ZA NADZOR FINANCIJSKIH USLUGA

**623**

Na temelju članka 28. stavak 3. Zakona o osiguranju (»Narodne novine«
broj 151/05) Uprava Hrvatske agencije za nadzor financijskih usluga donijela je

## PRAVILNIK

### O SADRŽAJU POTREBNE DOKUMENTACIJE KOJA SE DOSTAVLJA UZ ZAHTJEV ZA IZDAVANJE ODOBRENJA KANDIDATU ZA ČLANA UPRAVE DRUŠTVA ZA OSIGURANJE

Članak 1.

Ovim se Pravilnikom propisuje sadržaj potrebne dokumentacije kojom
kandidat za člana uprave društva za osiguranje dokazuje ispunjava li
uvjete iz članka 27. Zakona o osiguranju.

Članak 2.

(1) Članom uprave dioničkog društva za osiguranje može
biti imenovana osoba koja dobije odobrenje Hrvatske agencije za nadzor
financijskih usluga (dalje: Agencija) za obavljanje funkcije člana uprave
društva za osiguranje.

(2) Zahtjev za izdavanje odobrenja kandidatu za obavljanje funk­cije člana uprave
društva za osiguranje, Agenciji podnosi nadzorni odbor društva za
osiguranje za svaki mandat člana uprave.

(3) Uz zahtjev se prilaže dokumentacija kojom kandidat za člana
uprave dokazuje ispunjavanje uvjeta za člana uprave društva za
osiguranje.

Članak 3.

(1) Dokumentaciju kojom kandidat za člana uprave društva za
osiguranje dokazuje da ispunjava uvjete za imenovanje članom uprave
društva za osiguranje čini:

1. životopis s težištem na stečenoj naobrazbi i radnom
iskustvu (trajanje naobrazbe, posebna znanja, specijalizacije, objavljeni
znanstveni radovi, naziv društava u kojima je kandidat do sada radio,
razdoblje rada, opis poslova),

2. preslika domovnice, preslika osobne iskaznice, a za strane državljane
preslika putovnice,

3. dokaz o visokoj stručnoj spremi kandidata, a za stranu ispravu i
prijevod te isprave s ovjerom javnog bilježnika u Republici Hrvatskoj ili
diplomatskog predstavništva Republike Hrvatske u toj zemlji da je ispravu
preveo i prijevod potpisao ovlašteni sudski tumač za hrvatski,
odnosno taj strani jezik,

4. dokaz o posjedovanju najmanje trogodišnjega radnog iskustva na
rukovodećim položajima u društvu za osiguranje, odnosno
šest godina iskustva u poslovima koji se mogu usporediti s poslovima
društva za osiguranje,

5. preslika radne knjižice, a za strane državljane
odgovarajuća isprava kojom se dokazuje radni staž kod
dosadašnjih poslodavaca, prevedena i ovjerena kao i isprava pod
točkom 3.,

6. radna dozvola,

7. uvjerenje o nekažnjavanju izdano od nadležnog tijela Repub­like Hrvatske, a za strane državljane i
uvjerenje nadležnog tijela zemlje čiji je državljanin, te
ovjereni prijevod kao pod točkom 3.,

8. u slučaju kada su svi kandidati za članove uprave strani
državljani, najmanje jedan kandidat mora imati potvrdu o znanju hrvatskog
jezika izdanu od Odsjeka za kroatistiku Filozofskog fakulteta u Zagrebu i
najmanje jedan kandidat mora imati potvrdu o stalnom prebivalištu u
Republici Hrvatskoj.

(2) Navedeni dokazi ne smiju biti stariji od tri mjeseca, osim dokaza
navedenih u stavku 1. točka 3. i 4. ovog članka.

(3) Uz navedenu dokumentaciju, kandidat je dužan dostaviti i ispunjen
Upitnik za kandidata za člana uprave društva za osiguranje, koji je
sastavni dio ovog Pravilnika.

(4) Izjave kandidata i preslike isprava moraju biti ovjerene kod javnog
bilježnika. Dostavljena dokumentacija se ne vraća.

Članak 4.

(1) Agencija može odlučiti da kandidat za člana uprave u
postupku odlučivanja o odobrenju mora predstaviti program vođenja
poslova društva za osiguranje.

(2) Ako Agencija donese odluku iz prethodnog stavka, obavijestiti će o
tome nadzorni odbor društva za osiguranje, te odrediti rok za dostavu
pisanog programa i njegovo predstavljanje.

Članak 5.

Ovaj Pravilnik stupa na snagu osmog dana od dana objave u »Narodnim
novinama«.

Klasa: 011-01/06-01/08
Urbroj: 326-01/06-1
Zagreb, 23. veljače 2006.

Predsjednik Uprave
**Ante Samodol**, v. r.

UPITNIK
ZA KANDIDATA ZA ČLANA UPRAVE DRUŠTVA
ZA OSIGURANJE

1. Osobni podaci kandidata:

Ime:

Prezime:

Datum i mjesto rođenja:

Državljanstvo:

Adresa:

2. Podaci o Društvu u kojemu ste zaposleni:

Naziv tvrtke:

Adresa:

Funkcija koju obavljate:

3. Podaci o Društvu u kojemu se kandidirate za člana uprave:

Naziv tvrtke:

Adresa:

4. Imate li vlasnički udio ili bilo kakve druge financijske odnose
(kredite i sl.) s Društvom iz točke 3.?

DA

NE

Ako DA, navedite pojedinosti:

5. Da li ste član uprave, nadzornog odbora ili prokurist, odnosno da li
na neki drugi način sudjelujete u stvaranju i provedbi poslovne politike
društva za osiguranje, drugoga trgovačkog društva ili ustanove ?

DA

NE

Ako DA, navedite:

Naziv tvrtke:

Adresu:

Funkciju koju obavljate:

6. Da li ste vlasnik, suvlasnik ili imate bilo koji drugi financijski
interes u drugom društvu za osiguranje ili u bilo kojem drugom
trgovačkom društvu?

DA

NE

Ako DA, navedite:

Tvrtku:

Adresu:

Oblik povezanosti:

7. Da li su društva za osiguranje ili druga trgovačka društva
ili financijske institucije u kojima ste obavljali rukovodeće funkcije
(kao predsjednik, član uprave ili nadzornog odbora, prokurist ili ste na
bilo koji drugi način sudjelovali u stvaranju i provedbi poslovne
politike), imale financijske poteškoće koje su ta trgovačka
društva ili financijske institucije dovele do pokretanja postupka sanacije
ili stečaja?

DA

NE

Ako DA, navedite:

Tvrtku:

Adresu:

Funkciju koju ste obavljali:

8. Da li ste bili član uprave, član nadzornog odbora ili prokurist
društva za osiguranje, odnosno drugoga trgovačkog društva nad
kojim je pokrenut stečajni postupak, odnosno oduzeta dozvola za rad?

DA

NE

Ako DA, navedite:

Naziv tvrtke:

Adresu:

Funkciju koju ste obavljali:

9. Da li su u društvu za osiguranje ili drugoj financijskoj instituciji
u kojoj ste obavljali rukovodeće funkcije (kao predsjednik, član
uprave, nadzornog odbora ili prokurist, ili ste na bilo koji drugi način
sudjelovali u stvaranju i provedbi poslovne politike), nadležna držav­na tijela utvrdila veću nepravilnost u
poslovanju ili težu povredu zakona koji reguliraju rad društava za
osiguranje, drugih financijskih institucija ili Zakona o trgovačkim
društvima?

DA

NE

Ako DA, navedite:

Tvrtku:

Adresu:

Funkciju koju ste obavljali:

Nadzorno tijelo:

Primijenjene mjere:

10. Da li je društvu za osiguranje ili drugoj financijskoj instituciji
u kojoj ste obavljali rukovodeće funkcije (kao predsjednik, član
uprave, nadzornog odbora ili prokurist, ili ste na bilo koji drugi način
sudjelovali u stvaranju i provedbi poslovne politike), bilo oduzeto odobrenje
za rad od strane nadležnih tijela ovlaštenih za nadzor?

DA

NE

Ako DA, navedite:

Tvrtku:

Adresu:

Funkciju koju ste obnašali:

Nadzorno tijelo:

11. Da li je protiv Vas podignuta optužnica koja je postala
pravomoćna?

Da li ste pravomoćno osuđeni za kaznena djela:

– prouzrokovanja stečaja,

– povrede obveze vođenja poslovnih knjiga,

– oštećenja vjerovnika,

– pogodovanja vjerovnika,

– zloupotrebe u postupku prisilne nagodbe ili stečaja,

– neovlaštenog otkrivanja i pribavljanja poslovne ili proizvodne
tajne ili prevare iz Kaznenog zakonika Republike Hrvatske, odnosno
odgovarajućeg zakona države čiji ste državljanin, odnosno
da li Vam je izrečena mjera sigurnosti zabrane obavljanja zanimanja koje
je u potpunosti ili djelomično obuhvaćeno predmetom poslovanja
društva za osiguranje?

DA

NE

Ako je odgovor na bilo koje od pitanja »DA«, molimo da iznesete detaljno
obrazloženje odgovora na posebnom prilogu ovom Upitniku.

12. Da li je od strane nadležnih tijela zaduženih za nadzor
društava za osiguranje ili drugih financijskih institucija ocjenjivana
Vaša stručnost i čestitost, odnosno da li Vam je neka od tih
ustanova već uskratila ili oduzela suglasnost za obavljanje
rukovodećih funkcija ili obavljanje djelatnosti na dotičnom
području?

DA

NE

Ako DA, navedite:

Nadzorno tijelo:

Odluku:

13. Smatrate li da postoje druge činjenice ili okolnosti koje bi prema
razumnoj prosudbi mogle biti važne za ocjenu Vaše primjerenosti za
obavljanje funkcije člana uprave Društva (npr.
činjenice ili okolnosti koje su vezane uz Vašu stručnu
osposobljenost, eventualne financijske poteškoće, te sukob interesa)?

DA

NE

Ako DA, navedite koje:

Potvrđujem svojim potpisom na ovom Upitniku, ovjerenim kod javnog
bilježnika, da su svi odgovori dani na pitanja iz ovog Upitnika istiniti,
potpuni i u okvirima mojih saznanja, te da nisam zatajio nikakvu informaciju
koja bi mogla utjecati na odluku Agencije. Obvezujem se da ću Agenciju
neodložno obavijestiti o svim promjenama koje bi mogle značajno
utjecati na davanje suglasnosti.

Napomena: Podaci dani u Upitniku su strogo povjerljivi, a bit će
dostupni samo Agenciji za potrebe postupka odlučivanja o davanju odobrenja
za člana uprave društva za osiguranje.

Mjesto i datum:  \_\_\_\_\_\_\_\_\_\_\_\_\_\_\_\_

Potpis kandidata: \_\_\_\_\_\_\_\_\_\_\_\_\_\_\_

Pravilnik, NN 25/2006-623